SL Uradni list Evropske unije L 282/50

ODLOČBA KOMISIJE

z dne 12. oktobra 2006

o dodelitvi dodatnih ribolovnih dni Nizozemski v Skagerraku, območje IV, razdelek IIa (vode ES), razdelka VIIa in VIa

(notificirano pod dokumentarno številko C(2006) 4777)

(Besedilo v nizozemskem jeziku je edino verodostojno)

(Besedilo velja za EGP)

(2006/686/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 51/2006 z dne 22. decembra 2005 o določitvi ribolovnih možnosti in s tem povezanih pogojev za nekatere staleže rib in skupin staležev rib, ki se uporabljajo v vodah Skupnosti in za plovila Skupnosti v vodah, kjer so potrebne omejitve ulova, za leto 2006 (1), in zlasti točke 10 Priloge IIA,

ob upoštevanju naslednjega:

(1) Točka 8 Priloge IIA k Uredbi (ES) št. 51/2006 določa največje število dni, ko so plovila Skupnosti skupne dolžine 10 metrov ali več, ki imajo na krovu vlečne mreže z gredjo z velikostjo mrežnega očesa enako ali večjo od 80 mm, lahko od 1. februarja 2006 do 31. januarja 2007 prisotna v Skagerraku, območje IV, razdelka IIa (vode ES) in VIId, v razdelku VIIa in v razdelku VIa, kot je določeno v točki 2 Priloge IIA.

(2) Točka 10 Priloge IIA omogoča Komisiji, da na podlagi dokončne prekinitve ribolovnih aktivnosti po 1. januarju 2002 dodeli dodatno število ribolovnih dni, ko sme biti plovilo prisotno v geografskem območju, če ima na krovu takšne vlečne mreže z gredjo.

(3) Nizozemska je predložila podatke, ki kažejo, da so plovila, ki so prekinila ribolovne aktivnosti po 1. januarju 2002, opravila 14,18 % ribolovnega napora, ki so ga v letu 2001 opravila nizozemska plovila, prisotna v navedenem geografskem območju in ki imajo na krovu vlečne mreže z gredjo z velikostjo mrežnega očesa enako ali večjo od 80 mm. V smislu Uredbe (ES) št. 51/2006 so se nizozemski organi zavezali, da bodo zmanjšali ribolovni napor za ribolov na bokoplute.

(4) Po predloženih podatkih je treba Nizozemski dodeliti dodatnih 20 ali 22 dni na morju za obdobje med 1. februarjem 2006 in 31. januarjem 2007 za plovila, ki imajo na krovu vlečne mreže z gredjo skupin ribolovnega orodja 4(b)(i), 4(b)(ii), 4(b)(iii) in 4(b)(iv), glede na to, ali zanje veljajo ali ne veljajo posebni pogoji iz točke 8(1)(c), 8(1)(e) in točke 8(1)(i) Priloge IIA k Uredbi (ES) št. 51/2006.

(5) Ukrepi, predvideni s to odločbo, so v skladu z mnenjem Odbora za ribištvo in ribogojstvo –

SPREJELA NASLEDNJO ODLOČBO:

Člen 1

Največje število dni, ko so plovila, ki plujejo pod nizozemsko zastavo in imajo na krovu vlečne mreže z gredjo skupin ribolovnega orodja iz točk 4(b)(i), 4(b)(ii), 4(b)(iii) in 4(b)(iv) Priloge IIA k Uredbi (ES) št. 51/2006 ter za katera ne veljajo posebni pogoji iz točke 8.1 navedene priloge, lahko prisotna v Skagerraku, območje IV in razdelek IIa (vode ES), v razdelku VIIa in razdelku VIa, kot je določeno v tabeli I navedene priloge, se spremeni na 163 dni na leto.

Člen 2

Največje število dni, ko so plovila, ki plujejo pod nizozemsko zastavo in imajo na krovu vlečne mreže z gredjo skupin ribolovnega orodja iz točk 4(b)(i), 4(b)(ii), 4(b)(iii) in 4(b)(iv) Priloge IIA k Uredbi (ES) št. 51/2006 ter za katera ne veljajo posebni pogoji iz 8(1)(c), 8(1)(i) in točke 8(1)(e) navedene priloge, lahko prisotna v Skagerraku, območje IV in razdelek IIa (vode ES), v razdelku VIIa in razdelku VIa, kot je določeno v tabeli I navedene priloge, se spremeni na 177 dni na leto.

Člen 3

Ta odločba je naslovljena na Kraljevino Nizozemsko.

V Bruslju, 12. oktobra 2006 Za Komisijo Joe BORG Član Komisije

(1) UL L 16, 20.1.2006, str. 1. Uredba, kakor je bila nazadnje spremenjena z Uredbo (ES) št. 941/2006 (UL L 173, 27.6.2006, str. 1).